“Maktabgacha ta’lim muassasasining kuzatuv kengashi haqidagi namunaviy nizomni tasdiqlash to‘g‘risida”gi buyruqqa o‘zgartirishlar kiritish haqida

O‘zbekiston Respublikasining “Maktabgacha ta’lim va tarbiya to‘g‘risida”gi Qonuni hamda O‘zbekiston Respublikasi Prezidentining 2018-yil 30-sentabrdagi PQ-3955-son “Maktabgacha ta’lim tizimini boshqarishni takomillashtirish chora-tadbirlari to‘g‘risida”gi qaroriga muvofiq buyuraman: 
 1. O‘zbekiston Respublikasi maktabgacha ta’lim vazirining 2018-yil 21-noyabrdagi 2-mh-son “Maktabgacha ta’lim muassasasining kuzatuv kengashi haqidagi namunaviy nizomni tasdiqlash to‘g‘risida”gi buyrug‘iga (ro‘yxat raqami 3094, 2018-yil 3-dekabr) (Qonun hujjatlari ma’lumotlari milliy bazasi, 04.12.2018-y., 10/18/3094/2265-son) ilovaga muvofiq o‘zgartirishlar kiritilsin.
 2. Mazkur buyruq rasmiy e’lon qilingan kundan e’tiboran kuchga kiradi.
 1. Qarorda:
 a) nomi va 1-banddagi “muassasasining” degan so‘z “tashkilotining” degan so‘z bilan almashtirilsin;
 b) muqaddimadagi “O‘zbekiston Respublikasi Prezidentining 2018-yil 30-sentabrdagi PQ-3955-son “Maktabgacha ta’lim tizimini boshqarishni takomillashtirish chora-tadbirlari to‘g‘risida”gi qaroriga muvofiq” degan so‘zlar “O‘zbekiston Respublikasining “Maktabgacha ta’lim va tarbiya to‘g‘risida”gi Qonuni va O‘zbekiston Respublikasi Prezidentining 2018-yil 30-sentabrdagi PQ-3955-son “Maktabgacha ta’lim tizimini boshqarishni takomillashtirish chora-tadbirlari to‘g‘risida”gi qaroriga muvofiq” degan so‘zlar bilan almashtirilsin; 
 2. Namunaviy nizomda:
 a) nomidagi “muassasasining” degan so‘z “tashkilotining” degan so‘z bilan almashtirilsin;
 b) muqaddima quyidagi tahrirda bayon etilsin:
 “Mazkur Namunaviy nizom (bundan buyon matnda Nizom deb yuritiladi) O‘zbekiston Respublikasining “Maktabgacha ta’lim va tarbiya to‘g‘risida”gi Qonuni va O‘zbekiston Respublikasi Prezidentining 2018-yil 30-sentabrdagi PQ-3955-son “Maktabgacha ta’lim tizimini boshqarishni takomillashtirish chora-tadbirlari to‘g‘risida”gi qaroriga muvofiq maktabgacha ta’lim tashkiloti kuzatuv kengashining (bundan buyon matnda Kengash deb yuritiladi) maqsadi, vazifalari, vakolatlari hamda faoliyatini tashkil etish tartibini belgilaydi.”;
 v) 1-bandning birinchi xatboshisi quyidagi tahrirda bayon etilsin:
 “1. Mazkur Nizom davlat maktabgacha ta’lim tashkilotlariga (bundan buyon matnda tashkilot deb yuritiladi) tatbiq etiladi.”;
 g) 2-bandning ikkinchi xatboshisidagi “muassasani” degan so‘z “tashkilotni” degan so‘z bilan almashtirilsin;
 d) 3-band quyidagi tahrirda bayon etilsin:
 “3. Kengashning asosiy maqsadlari quyidagilardan iborat: 
 tashkilotning ustuvor vazifalarini belgilash;
 tuman (shahar) maktabgacha ta’lim bo‘limi (bundan buyon matnda hududiy bo‘lim deb yuritiladi) tomonidan tavsiya etilgan nomzodlar tarkibidan xotin-qizlar va erkaklar uchun teng huquq hamda imkoniyatlar kafolatlarini ta’minlash prinsiplariga muvofiq maktabgacha ta’lim tashkiloti direktorini saylash;
 tashkilotning maqsadlari va vazifalarini hamda ularga erishish rejalarini tasdiqlash;
 tashkilotda amalga oshirilishi belgilangan vazifalarning bajarilishi va maqsadli ko‘rsatkichlarga erishilishi ustidan nazorat olib borish.”; 
 e) 4 va 30-bandlardagi “muassasaning” degan so‘z “tashkilotning” degan so‘z bilan almashtirilsin.
 j) 5-band quyidagi tahrirda bayon etilsin:
 “5. Kengashning asosiy vazifalari quyidagilardan iborat:
 hududiy bo‘lim tomonidan tavsiya etilgan nomzodlar tarkibidan tashkilot direktorini saylash, shuningdek uni egallab turgan lavozimidan ozod etish haqida takliflar kiritish;
 tashkilotni rivojlantirishning ustuvor yo‘nalishlarini belgilash;
 tashkilot direktorining ushbu tashkilot faoliyatini takomillashtirish yuzasidan ko‘rilayotgan chora-tadbirlar, moliya-xo‘jalik holati, daromadlar va xarajatlar, budjet mablag‘laridan, budjetdan tashqari, homiylik va boshqa mablag‘lardan foydalanish to‘g‘risidagi hisobotlarini eshitish;
 tashkilotning yillik moliyaviy rejalarini, ko‘rsatilayotgan pullik xizmatlar narxining miqdorlarini va tashkilot mulkidan foydalanganlik uchun ijara haqi miqdorini, shu jumladan auksiondagi boshlang‘ich narxni tashkilot direktorining ishtirokida tanishib chiqish va takliflar berish;
 tashkilot direktorining va boshqa xodimlarining faoliyatiga taalluqli ijtimoiy so‘rovlar o‘tkazish;
 tashkilotda tarbiyalanuvchilar uchun qulay shart-sharoitlar yaratish hamda ularni yaxshilash bo‘yicha ota-onalar, jamoatchilik tashkilotlari va homiylar bilan hamkorlik qilishda amaliy yordam ko‘rsatish;
 tashkilotni rivojlantirishga doir ustuvor yo‘nalishlarni belgilash bo‘yicha ta’lim tashkiloti direktorining dastur va rejalari yuzasidan hududiy bo‘limga takliflar kiritish;
 tashkilotning xodimlarini rag‘batlantirish bo‘yicha hududiy bo‘limga takliflar berish.
 Kengash qonun hujjatlariga muvofiq boshqa vazifalarni amalga oshirishi mumkin.”;
 z) 6 — 8-bandlar quyidagi tahrirda bayon etilsin:
 “6. Tashkilotda bolalarning sifatli ta’lim olishlari, ularga tegishli shart-sharoitlar yaratish hamda ta’lim-tarbiya jarayonlarini qo‘llab-quvvatlash maqsadida tashkilot direktoriga ko‘maklashish uchun har bir tashkilotda Kengash tashkil etiladi.
 7. Kengash 11 kishidan kam bo‘lmagan toq sondan iborat tarkibda tuziladi. Bunda, Kengash tarkibiga tashkilotning pedagoglari orasidan 2 nafar, tarbiyachi yordamchilari orasidan 2 nafar, tashkilot ma’muriyatidan 1 nafar, tegishli hududiy bo‘limdan 1 nafar, jamoat tashkilotlari va homiylar orasidan 2 nafar hamda har bir guruhida tarbiyalanuvchilarning ota-onalaridan kamida 3 nafar, a’zo kiritiladi.
 Kengash a’zolarining soni cheklanmaydi.
 8. Kuzatuv kengashi har bir guruhdagi tarbiyalanuvchilarning ota-onalari yoki ularning o‘rinini bosuvchi shaxslar, pedagoglar, tarbiyachilar yordamchilari, tashkilot ma’muriyati, hududiy bo‘lim xodimlari orasidan shakllantiriladi.”;
 i) 11 va 13-bandlardagi “muassasada” degan so‘z “tashkilotda” degan so‘z bilan almashtirilsin;
 k) 12-banddagi “muassasa” degan so‘z “tashkilot” degan so‘z bilan almashtirilsin;
 l) 14-banddagi “Muassasa” va “muassasa” degan so‘zlar tegishlicha “Tashkilot” va “tashkilot” degan so‘zlar bilan almashtirilsin;
 m) 15-band quyidagi tahrirda bayon etilsin:
 “15. Kengash a’zoligiga hududiy bo‘lim vakili tegishli hududiy bo‘lim boshlig‘ining buyrug‘i bilan tayinlanadi.”;
 n) 16-banddagi “Muassasaning rahbari” degan so‘zlar “Tashkilotning direktori” degan so‘zlar bilan almashtirilsin;
 o) 18 va 26-bandlardagi “muassasa rahbari” degan so‘zlar “tashkilot direktori” degan so‘zlar bilan almashtirilsin;
 p) 25-banddagi “muassasa” va “bo‘linma” degan co‘zlar tegishlicha “tashkilot” va “bo‘lim” degan so‘zlar bilan almashtirilsin;
 r) 29-bandda “Muassasa rahbari” va “muassasa” degan so‘zlar tegishlicha “Tashkilot rahbari” va “tashkilot” degan so‘zlar bilan almashtirilsin;
 s) 31-banddagi “bo‘linmaga” degan so‘z “bo‘limga” degan so‘z bilan almashtirilsin;
 t) 32-band quyidagi tahrirda bayon etilsin:
 “32. Kengash o‘ziga yuklatilgan vazifalarni amalga oshirishda quyidagi huquqlarga ega:
 tashkilotning tegishli davrdagi faoliyati bo‘yicha tashkilot direktoridan ma’lumotlar so‘rash va olish;
 tashkilotning moliyaviy hisobotlari bilan tanishish;
 homiylik va xayriya mablag‘larining kirim qilinishi va sarflanishi haqidagi ma’lumotlar bilan tanishish;
 tashkilot pedagog xodimlarining sha’ni, qadr-qimmati, obro‘sini himoya qilish bo‘yicha takliflar kiritish.”;
 u) 33 va 34-bandlar quyidagi tahrirda bayon etilsin:
 “33. Kengashning faoliyatiga tashkilot direktori, hududiy bo‘lim, mahalliy hokimliklar va boshqa tashkilotlarning aralashuviga yo‘l qo‘yilmaydi.
 34. Tashkilotda tarbiyalanuvchilar va ularning ota-onalaridan turli xil sabablar bilan tashkilot direktori, Kengash a’zolari va boshqa xodimlari tomonidan pul mablag‘larini yig‘ish qat’iyan taqiqlanadi.”.
 3. Mazkur o‘zgartirishlar O‘zbekiston Respublikasi Bandlik va mehnat munosabatlari vazirligi hamda O‘zbekiston Kasaba uyushmalari Federatsiyasi Kengashi bilan kelishilgan.